**Beszéd vagy kommunikáció**

Az első hangadás 2-3 hónap körüli gőgicsélés, ami meglepő, hogy a siketen született gyermekek is gőgicsélnek, pedig saját kiadott hangjukat nem hallják.[[1]](#footnote-1) A gőgicsélés tehát a korai életszakaszban funkcióját tekintve izom játék, a gyermek gyönyörködik izomjátékában. Lehet, hogy ilyenkor nem kellene felvenni? Hiszen a világ egy két hónappal ezelőtt egy „zártvilágról” szólt, ahol más ingerek vették körül gyermekünk, most eszmél önmagára, ez ő, ezt ő teszi. Persze gyönyörködjünk a szülőként, de lehetőleg ne zavarjuk meg ebben, még ha számunkra nincs is pillanatnyilag csodálatosabb.

A harmadik hónaptól a gőgicsélés hangadási funkciója már a (szociális) környezetnek szánt üzenet.

A hatodik hónaptól a csecsemő a környezetének hangjait használja, az is előfordul, hogy a 7.-8. hónapban a gőgicsélés hirtelen eltűnik, ekkor felkészül az első szavak kimondására, hiszen egyszavas, rövid utasításokat már Ő is megért.

A megértésben a szavak értelménél jóval nagyobb szerepet játszik az intonációval együtt „érkező” hangsúly, hanglejtés, gesztusok, arcjáték.

Próbálják ki, a megszokott felszólításokat a 8 hónapos csecsemő idegen nyelven is megérti, és a megértés alapján reagál rá.

Aranyszabály: Bizonyos fejlődésbeli késésre minden gyermeknek joga van, mindenben!

Ez különösen igaz a beszédre, a gyermek akár egy vagy két évet is késhet. Ha azonban három éves kor után sem beszél a gyermek, arra figyeljünk fel, ez lehet választott némaság, és nem szervi eredetű beszédhiány, a gyermek valamiért úgy dönt, hogy nem beszél.

A szülő és az egy éves gyermek már - ha sikeres volt az egymásra hangolódás – egy szavas mondatokból is megértik egymást, mivel a csecsemő megtanulta az édesanyja által használt hangszín, hangsúly használatának jelentéstartalmát. Tudják mindketten, melyik szituációban kinek mit kell mondani, hogyan kell kérnie. (Ezt a képességünket, aztán a szavak sokasodásával néha elveszítjük, ☺.)

Ebben az életszakaszban a gyermeknek a beszédének tartalma nem valamilyen „tárgyhoz” kötődik, hanem a szituációhoz. Ez magyarázza azt, hogy a gyermeket gondozó szülő sokszor a tolmács szerepét tölti be a másik szülő irányába, aki eljár otthonról dolgozni.

A szülő és gyermek között kialakult szituációhoz kapcsolódó beszéd csak akkor tud tovább fejlődni, ha a gyermek más környezetben is közlésre kényszerül.

A kínos helyzetek elkerülése végett a szülőként teremtsünk olyan helyzeteket, ahol új szavak megtanulására nyílik lehetőség, mese, szerepjáték, barkóba.

A szülői visszajelzésünk ebben az életkorban rendkívül erősen meghatározza a gyermekünk fejlődő önértékelését, segítsük abban, hogy biztatjuk, „próbáld meg újra, csináljuk együtt”. Az első időszakban a beszéd elsősorban a tevékenységet kíséri, és már ekkor megjelenik a gondolkodást segítő és a tevékenységet serkentő funkciója is.

Miért izgalmas szakasz a beszéd elsajátításában a kétszavas mondatok korszaka? Mert a gyermek ekkor már múltbéli eseményeket regisztrál. A közlés mellett önmaga gondolkodását is fejleszti, az emlékét már le tudja játszani, „boltban voltunk”, fel tudja idézni: „fagyit ettem”.

A beszéd gondolkodás fejlesztő funkciója melletti feladata a szociális kapcsolatépítés, melyben nagyon sok érzelmi átélésére van lehetőséget lehetőség.

A kétszavas mondatok mellékmondatokká bővülő próbálkozása nagyon sok információt hordoz arról, hogy milyen a szülő és gyermek kapcsolata. Pl. „Apa, tudod mit szeretnék kérdezni tőled?” Természetesen az apjának fogalma sem lehet, hogy mit fog kérdezni, hiszen a kérdés még el sem hangzott. De a gyereknek rendkívül fontos, hogy tudja, hogy figyelnek-e majd rá, vagy az, hogy figyeljenek rá.

A beszédben megjelenő óhajtó funkció általában a kapcsolódás igényét fejezik ki, mielőtt megjelenik az információ, a gyermekünk szeretné tudni fontos-e nekünk. Ekkor már a gyermek, a dolgok lényegét, a dolgok oksági hátterét keressük információkérés közben.

A gyermek „mi ez?” korszaka 2 és 2 és fél éves korára tehető. Tudnunk kell erről a korszakról azt is, hogy bár a gyermek beszédfejlődésének valamennyi korszakának van valamilyen elsődleges funkciója, általában jelen van folyamatosan a kapcsolatteremtés igénye is, mely mindig valamilyen érzelmi tartalmat is hordoz.

Körülbelül három, három és fél éves korban a „miért?” kérdés következik, vagyis a beazonosításról, az ok-okozati összefüggés megtalálására tevődik át a cél. Azért ne neveljük le gyermekünket ezekről a kíváncsiskodásokról, még ha néha fárasztó is, mert a gondolkodásának fejlődését torpantjuk meg.

*Tanács*: Ha jól belegondolunk, akkor válik idegesítővé, a „mi ez” és „miért” kérdés, amikor gyermekünk mindig ugyanarra a kérdez, amit már megkérdezett.

Ha a kérdések ugyanarra a „*tárgyra*” vonatkoznak folyamatosan, akkor nem maga a „tárgy”, hanem a *tárggyal kapcsolatos körülmény*, *hangulat, érzés* az, ami a gyermekben folyamatosan fenntartja a feszültséget. A kérdezéssel, a velünk történő kapcsolatteremtési kísérlettel próbálja ezt a feszültséget oldani. Ilyenkor egy idő után nyugodtan kérdezzük meg: van-e baj, fél-e valamitől, megijedt-e, vagy csak kicsit szeretgessük meg, mert valószínűleg arra vágyik. A helyzet tisztázásához legtöbb esetben nem kell több 5-10 percnél az ölelgetéssel együtt. E pár perchez képest a gyermek órákon át képes újra és újra megkérdezni ugyanazt, ha feszültsége nem csökkent.

Miért fontos még, hogy a gyermek kérdéseire választ kapjon? Ha ez nem történik meg, egy idő után azt szokja meg, hogy sok mindenről a környezetében nem tudja mi az, leszokik arról, hogy információt gyűjtsön, gyarapítsa ismereteit, vagy gondolkodjon a vele történtekről.

Ők lesznek azok a felnőttek, akik a nem tudásukért mindig másokat fognak hibáztatni, nem tanulják meg a megfelelő életszakaszban a saját sors alakításának lehetőségét és szépségét. Hallgatni viszont a legfeszültebb helyzetben is tudnak.

A kérdezősködésről úgy is leszoktathatjuk a gyermekünket, ha nagyon „tudományos” választ adunk, a gyermek nem érti a választ, elveszti érdeklődését. Ezt a feszültséget sem szeretné újra és újra átélni, inkább nem kérdez. Ezzel az érzéssel, ha őszinték vagyunk önmagunkhoz, felnőtt korunkban sem szeretünk találkozni.

Ne rettenjünk meg akkor, ha három, négy éves gyermekünk olyan kérdést tesz fel, ami még nagyon magas intelligencia szint esetén és nehézséget okoz. A gyermeknek lehet válaszolni úgy is, hogy megmondjuk, nem tudjuk a választ, mert lehet, hogy a hallott szó csengése tetszett meg neki, és ezért kérdezett rá. Használjunk lexikont, internetet, ekkor a szó értelmének megismerése mellett a gyermeket megerősítjük magatartásunkkal abban, hogy ha tőlünk segítséget kér, megkapja.

A beszéd szerepének nagyon fontos oldala, a beszéd jelentésének pontosítása, mert a művészetek művelése, az intelligencia fejlesztése a beszéd közvetítésével is jut el hozzánk.

A beszéd segítségével *kódolunk*. A családban, vagy a közös tevékenységi csoportjainkban korlátozott kódot (szavakat, mimikát) használunk. A beszéd elsősorban személyes interakció lehetőséget ad olyan egyéb kódolatlan információk átadására és átvételére is, mint hangsúly, hanglejtés, hangsor, mimika, arcjáték, gesztusok, rövidítések, melyek az eredeti információt kiegészítik, vagy esetleg cáfolják. (!)

Mi történik akkor, ha a kiegészítés megcáfolja az információt? Legegyszerűbb kísérlet az, ha a televíziót elnémítjuk, és csak szereplők testbeszédét figyeljük. A helyiségben ahányan vagyunk, annyiféle plusz információval egészítjük ki a látottakat

Szülői hitelességünk veszíthetjük el, ha beszédünk és az azt kísérő testbeszéd ellenkező információt hordoz. A gyermekünk az ilyen szituációkat súlyos konfliktusnak éli meg. Felnőttként tudjuk a legjobban, hogy hány féle hanghordozásban hallottuk, hogy szeretnek, és mondtuk ki mi másnak, hogy szeretjük. S bizony nem volt fájdalmasabb annál, ha testbeszédben megsejtettük a szó valótlan tartalmát.

Ha gyermekünk környezetében folyamatosan azt tapasztalja, hogy a beszéd és az azt kísérő metakommunikáció eltér egymástól, arra kényszerül, hogy az egyiket kikapcsolja.

Ha a gyermekünk környezetében a beszéd, a kommunikációs jelek, az érzelmek azonos tartalmat hordoznak, megtanulja, hogy ha a szülőnek valami fáj, az neki is rossz, ha valami sikerül, elkezd ő is örülni neki. Akkor tudja majd megélni saját élményeit, ha szabadon megélhette velünk.

Akkor válik képessé arra, hogy a környezetéből érkező jelzéseket jól értelmezze, ha már biztonságosan mozog a családjáéban. Akkor nem válik magányossá, ha kiépültek a biztos érzelmi kötődései, és amikor elérkezik az idő, újabbak kötésére képessé válik.

Aranyszabály: Ne haragudj a tapintatlan emberre. Ő nem rendelkezik biztos érzelmi kötődésekkel, ezért dühös. Valamilyen családi kényszerhelyzetet, durvaságot, traumát, krízist próbál leplezni, melyet kénytelen volt elviselni, ennek következtében kénytelen volt lemondani az érzelmek átéléséről, és azok felismeréséről.

1. Amikor a siketség veleszületett, és a hangképző szervek nem betegek, a gyermek azért nem tanul meg beszélni, mert nem hallja, de természetesen gyógypedagógiai – speciális módszerekkel megtanítható a hangos beszédre. [↑](#footnote-ref-1)